สกู๊ป : ภาษีไปไหน...คำถามคาใจที่ใครก็อยากรู้
หลายคนอาจตั้งข้อสงสัย กับการใช้จ่ายและบริหารจัดการภาษีของประชาชนที่เสียไป รวมถึงต้องการตรวจสอบและร้องเรียนเมื่อพบการทุจริต รัฐบาลจึงเปิดช่องทางการตรวจสอบงบประมาณที่ได้รับจากภาษีไปใช้ในส่วนใดบ้าง ผ่านแอพลิเคชั่น “ภาษีไปไหน” เพื่อสร้างความมั่นใจในทุกการจ่ายภาษีของประชาชน ติดตามได้ใน ภาษีไปไหน...คำถามคาใจที่ใครก็อยากรู้ ค่ะ
 
“ภาษีไปไหน” ยังเป็นคำถามคาใจของคนไทยที่เสียภาษีให้กับประเทศในแต่ละปีที่มีมูลราคารวมหลายพันล้านบาท ถือนำไปใช้กับการบริหาร และพัฒนาประเทศในส่วนใดบ้าง ซึ่งคำถามที่เกิดขึ้นตรงใจกับรัฐบาล พลเอก ประยุทธ์ จันทร์โอชา ที่ต้องการเปิดเผยข้อมูลการใช้งบประมาณของประเทศในหน่วยงานต่างๆ ให้เกิดความคุ้มค่า และเป็นประโยชน์ต่อประชาชนมากที่สุด

แอพพิเคชั่น “ภาษีไปไหน” จึงเป็นช่องทางที่จะทำให้ประชาชนได้รับคำตอบว่าภาษีที่เสียไปถูกนำไปใช้ประโยชน์ในส่วนใดบ้าง ซึ่งเป็นการพัฒนาของกระทรวงดิจิทัลเพื่อเศรษฐกิจและสังคม หรือ ดีอี โดยผู้ใช้สามารถตรวจสอบการใช้งบประมาณภาครัฐทั้งหมด ได้อย่างรวดเร็ว ทั้งการจัดซื้อจัดจ้างในโครงการต่างๆของภาครัฐ พร้อมทั้งยังเปิดช่องทางให้ประชาชนสามารถร้องเรียน หรือแจ้งเบาะแสการทุจริต การดำเนินโครงการต่างๆของภาครัฐผ่านแอพลิเคชันตัวนี้
 
ที่ผ่านมา รัฐบาลมุ่งมั่นในการแก้ปัญหาทุจริต โดยเฉพาะการใช้จ่ายงบประมาณในแต่ปี ต้องมีความโปร่งใสและสามารถตรวจสอบได้ ว่างบประมาณที่แต่ละหน่วยงานได้รับจากการเสียภาษีของประชาชนสามารถนำไปใช้ให้เกิดประโยชน์สูงสุด ขณะเดียวกัน ประชาชนผู้เสียภาษี ต้องช่วยกันเป็นหูเป็นตาในการตรวจสอบการทำงานของภาครัฐ
 
ทั้งนี้ ประชาชนที่สามารถดาวน์โหลดแอพพิเคชันได้ผ่าน แอพสโตร์ หรือ เพลย์สโตร์  โดยพิมพ์คำว่า ภาษีไปไหน ซึ่งภายในแอพิเคชั่นจะบอกโครงการสำคัญที่แต่ละหน่วยงานกำลังทำ ในพื้นที่ที่ผู้ใช้งานอาศัยอยู่  รวมถึงการตรวจสอบงบประมาณรายจ่ายประจำปีทั้งหมด รายจ่ายลงทุน งบประมาณในการจัดซื้อจัดจ้าง ซึ่งมีให้เลือกใช้ทั้งรูปแบบภาษาไทย และภาษาอังกฤษ  เพื่อจุดประกายให้คนไทยเห็นความสำคัญ และหันมาใช้เทคโนโลยีนวัตกรรมให้เกิดประโยชน์มากที่สุด